Egpaar op Witrivier-plaas aangevalArgieffoto: Lorraine Claasen Die Witrivier-polisie in Mpumalanga het ŉ soektog van stapel gestuur na twee verdagtes wat ŉ egpaar op ŉ plaas in die omgewing aangeval en beroof het. Kol. Mtsholi Bhembe, woordvoerder van die polisie, het gesê die aanval het Saterdag omstreeks 11:00 plaasgevind toe die egpaar van die dorp af teruggekeer het. “Volgens inligting tot die polisie se beskikking het die verdagtes skielik vanuit nêrens hul verskyning gemaak, ŉ vuurwapen op die egpaar gerig en hulle vasgebind,” het Bhembe gesê. “Die twee het toe die vrou in die huis in geneem en die man buite gelos.” Binne die huis het hulle die kluis oopgebreek en vier .38- spesiale rewolwers, ŉ .303-jaggeweer, ŉ haelgeweer, ŉ .22-geweer en ŉ teleskoop asook verskeie ammunisie gesteel. “Die man kon intussen daarin slaag om homself te bevry en het na die hoofpad gehardloop om hulp te ontbied, waarna hy ŉ veiligheidsmaatskappy gebel het.” Die verdagtes het glo probeer om die egpaar se Nissan 1400-bakkie te steel, maar kon nie daarin slaag nie. Hulle het egter die egpaar se silver Mercedes-Benz gesteel en daarmee met hul buit op vlug geslaan. ŉ .38- spesiale rewolwer is later by die hek gevind en op beslag gelê. Die verdagtes en die egpaar se voertuig, met die registrasienommer FNG 547 MP, is steeds soek. Die polisie doen ŉ beroep op die publiek om met inligting na vore te kom wat die polisie in hul ondersoek kan bystaan, of as hulle die voertuig opmerk. Skakel ao. Joubs Joubert by 082 7144 983 of Crime Stop by 08600 10111.